**საქართველოს თავდაცვის სამინისტროს 2020 წლის საქმიანობის ზოგადი ანგარიში**

2020 წელს, გლობალური პანდემიის მიუხედავად, თავდაცვის ძალების რეფორმირების, მოდერნიზაციის, სამხედროებზე ზრუნვისა და საერთაშორისო თანამშრომლობის გაძლიერების მიმართულებით, მნიშვნელოვანი ნაბიჯები გადაიდგა. მინისტრის ხედვის თანახმად, საქართველოს თავდაცვის სამინისტროს პრიორიტეტები 2020 წლისათვის შემდეგნაირად განისაზღვრა:

* საქართველოს თავდაცვის ძალების განვითარება
* ინსტიტუციური განვითარება
* პირად შემადგენლობაზე ზრუნვა
* ლოჯისტიკა და ინფრასტრუქტურის მოდერნიზაცია
* საერთაშორისო თანამშრომლობის გაძლიერება

**საქართველოს თავდაცვის ძალების განვითარება**

2020 წელს, ქვეყნის თავდაცვისუნარიანობის ამაღლების მიზნით, დაიგეგმა და განხორციელდა მნიშვნელოვანი ღონისძიებები:

თავდაცვის სამინისტრომ დაასრულა მუშაობა “საქართველოს ეროვნული თავდაცვის სტრატეგიის 2021-2030” პროექტის თავდაცვის სამინისტროს კომპონენტზე. დოკუმენტის სრულყოფის მიზნით მიმდინარეობდა მისი შინაარსობრივი მხარის დახვეწა. პროცესში მონაწილეობდნენ როგორც თავდაცვის სამინისტროს და გენერალური შტაბის წარმომადგენლები, ასევე უცხოელი ექსპერტები.

თანმიმდევრული პოლიტიკის გატარების მიზნით, თავდაცვის სამინისტრო პირველად გადავიდა გრძელვადიანი დაგეგმვის მოდელზე და შემუშავდა „თავდაცვის სამინისტროს ხედვა 2030“, რომელიც ასახავს სამინისტროს ორგანიზაციული განვითარების გრძელვადიან მიდგომას სახელმწიფო თავდაცვის მიზნების მისაღწევად და თანხვედრაშია ეროვნული დონის კონცეპტუალურ დოკუმენტებთან.

განხორციელდა თავდაცვის სამინისტროს სისტემის ყოვლისმომცველი მიმოხილვა და ჩატარებული საბრძოლო მოდელირების ანალიზის საფუძველზე შემუშავდა დოკუმენტი „თავდაცვის სტრატეგიული მიმოხილვა 2021-2025“, რომელიც წარმოადგენს საქართველოს თავდაცვის სამინისტროს განვითარების სახელმძღვანელო დოკუმენტს მოკლე და საშუალოვადიან პერსპექტივაში და შესაბამისობაშია სამინისტროს გრძელვადიანი განვითარების დოკუმენტებთან.

შემუშავდა საქართველოს თავდაცვის ძალების განვითარების გეგმის (2020-2030) პროექტი, რომელზე მუშაობაც მიმდინარეობდა აშშ-ის ექსპერტების მხარდაჭერით.

მიმდინარეობდა მუშაობა ,,ეროვნული გვარდიის და აქტიური რეზერვის განვითარების კონცეფციისა“ და ,,ეროვნული გვარდიის და აქტიური რეზერვის განვითარების გეგმის“ პროექტებზე, რომლებიც მოიცავს 2020-2030 წლებში ეროვნულ გვარდიაში გასატარებელ ღონისძიებებს.

თავდაცვის ძალების მზადყოფნის დონის გაუმჯობესების მიზნით, ამერიკელი სამხედრო ინსტრუქტორების ხელმძღვანელობით, წარმატებით მიმდინარეობდა ისტორიული მნიშვნელობის საქართველოს თავდაცვის მზადყოფნის პროგრამა GDRP, რომელსაც თვისობრივად ახალ საფეხურზე აჰყავს ჯარის მომზადების დონე. პროექტის ფარგლებში უკვე გაწვრთნილია 7 სამანევრო ბატალიონი. მომავალში კიდევ 2 ბატალიონი გაიწვრთნება და აღიჭურვება.

ამოცანით მართვის მიდგომის შესაბამისი წვრთნებისა და განათლების უზრუნველყოფის მიზნით, განახლდა დოქტრინული პუბლიკაციები და მიმდინარეობდა მათი ინტეგრირება შესაბამისი კურსების სასწავლო მასალებსა და მეცადინეობებში.

პროფესიული სამხედრო განათლების სისტემის გაუმჯობესების მიზნით, 2020 წლის სექტემბერში, გაიხსნა საწყისი საბრძოლო მომზადების ცენტრის ახალქალაქის ბაზა. განახლებულ ბაზაზე 2020 წლის ოქტომბერში გაიხსნა საერთო საჯარისო ცენტრი.

პირველად, ქართული ჯარის ისტორიაში საქართველოში წარმოებული 40-მდე სამხედრო მანქანა გადაეცა ქართულ ჯარს. გარდა ამისა, მიმდინარეობდა დელტას მიერ წარმოებული პროდუქციის ექსპორტიც.

ფრანგული კონტრაქტის ფარგლებში, თავდაცვის ძალებში განთავსდა ფრანგული წარმოების საჰაერო თვალთვალის რადარები, ასევე, ATLAS-ის საცეცხლე გამშვები მანქანა და MISTRAL 3-ის ტიპის რაკეტა. აქტიურად ხორციელდებოდა ფრანგული კონტრაქტის მეორე ფაზის შესრულება.

ძლიერი თავდაცვის ძალების ჩამოსაყალიბებლად, 2020 წელს, დაიწყო და გრძელდება საავიაციო პარკის აღდგენა-რეაბილიტაცია-მოდერნიზაციის პროექტი.

მიმდინარეობდა ნატოს სტანდარტების შეიარაღებაზე გადასვლის პოლიტიკა, რომლის ფარგლებში ქართული ქვედანაყოფები აღიჭურვა ამერიკული წარმოების m-4 ტიპის შაშხანებით, თანამედროვე ტყვიამფრქვევებით, ყუმბარმტყორცნებით და სხვა საშუალებებით.

საბჭოთა დროის მოძველებული სპეც. ტექნიკის ჩანაცვლების ფარგლებში შესყიდულ იქნა 500-მდე ერთეული სპეც. ტექნიკა: გერმანული წარმოების მანი, იტალიური ივეკო, ასევე, ამერიკული კომპანია ფორდის მიერ წარმოებული მანქანები და სპეციალური ტექნიკა.

კიბერუსაფრთხოების მიმართულებით:

* დაიგეგმა კიბერუსაფრთხოების თანამედროვე ცენტრის შექმნა საერთაშორისო პარტნიორების მხარდაჭერით;
* საქართველო გახდა ნატოს მავნე პროგრამული უზრუნველყოფის შესახებ ინფორმაციის გაცვლის მრავალეროვნული პლატფორმის მეორე, არა ნატოს წევრი ქვეყანა;
* შემუშავდა თავდაცვის სამინისტროს კიბერუსაფრთხოების სტრატეგიისა და სამოქმედო გეგმის პროექტები;
* დაიწყო მონაცემთა გაცვლის სააგენტოსა და კიბერუსაფრთხოების ბიუროს შორის ერთობლივი საგრანტო „ტვინინგ“ პროექტი, რომელიც ეროვნული კიბერაქტორების ჩართულობით ითვალისწინებს საქართველოს კიბერშესაძლებლობების განვითარებას.

**ინსტიტუციური განვითარება**

2020 წელს, თავდაცვის სამინისტროს ინსტიტუციური რეფორმების მიზანს წარმოადგენდა დაგეგმვისა და გადაწყვეტილების მიღების მექანიზმების, ანგარიშვალდებულების, უწყებათაშორისი კოორდინაციის, მენეჯმენტისა და კონტროლის სისტემების გაუმჯობესების უზრუნველყოფა.

თავდაცვის სამინისტროს სისტემაში მოქმედ სსიპ-„თავდაცვის ინსტიტუციური აღმშენებლობის სკოლას“, პირველად საქართველოში, სტრატეგიული კომუნიკაციების საბაზისო კურსის მიზნებისთვის მიენიჭა ნატოს აკრედიტაცია.

სკოლამ ასევე მიიღო აკრედიტაცია განათლების ხარისხის განვითარების ეროვნული ცენტრის მიერ საჯარო მოხელეების პროფესიული განვითარების ორი პროგრამისთვის: ,,პიროვნული და პროფესიული კომპეტენციების განვითარების კურსი“ და ,,მოხელის მენეჯერული უნარები“.

ხარჯების ეკონომიისა და სამხედროებისთვის უმაღლესი ხარისხის პროდუქციის მიწოდების მიზნით, დაფუძნდა შპს „დელტა ტექსტილი“, რომელიც თანამედროვე იტალიური და იაპონური წარმოების სამკერვალო დანადგარებით აღიჭურვა. სამკერვალო ფაბრიკაში საქართველოს თავდაცვის სამინისტროსა და სხვა ძალოვან უწყებებში მომსახურე პირებისთვის მაღალი ხარისხის სამუშაო ფორმები შეიკერება. ასევე განხორციელდება საბრძოლო ეკიპირების, ინდივიდუალური დაცვისა და განტვირთვის სისტემებისა და სხვა სჭირო სანივთე ქონების სერიული წარმოება. აღნიშნული პროექტი განაპირობებს ხარჯების ეკონომიით უმაღლესი ხარისხის პროდუქციის წარმოებას ჯარისკაცებისთვის, იმპორტის ადგილობრივი ნაწარმით ჩანაცვლებას, რაც, თავის მხრივ, ხელს შეუწყობს, ქართული ეკონომიკის გაძლიერებას და სამუშაო ადგილების შექმნას.

რისკების მართვის სისტემის ჩამოყალიბების მიზნით, სამინისტროს რეფორმების კოორდინაციისა და მონიტორინგის დეპარტამენტში, 2020 წელს, შეიქმნა შესაბამისი სტრუქტურული ერთეული „რისკების მართვის სამმართველო“ და შემუშავდა რისკების მართვის ფორმალიზებული პროცესის დანერგვის გრძელვადიანი გეგმა.

2020 წელს, მიმდინარეობდა რესურსების მართვის ინტეგრირებული სისტემის (IRMS) დანერგვის პროცესი, რაც ხელს შეუწყობს რესურსების დაგეგმვისა და გადაწყვეტილების მიღების გამარტივებასა და გაუმჯობესებას. ამოქმედდა „ადამიანური რესურსების მართვისა და ანგარიშგების“ **(HRMS) მოდული,** „ქვედანაყოფების ორგანიზებისა და აღჭურვის“ (**TOE**) მოდული და **ასევე დასრულდა** „ლოჯისტიკის“ (**LOG** კლასი VII) მოდულის პროგრამული უზრუნველყოფა.

კეთილსინდისიერების ამაღლებისა და ანტიკორუფციული გარემოს ჩამოყალიბების მიზნით, 2020 წლის განმავლობაში, საქართველოს თავდაცვის სამინისტრო, როგორც კორუფციის წინააღმდეგ ბრძოლის უწყებათაშორისი საკოორდინაციო საბჭოს (ანტიკორუფციული საბჭო) წევრი, აქტიურად მონაწილეობდა ეროვნული ანტიკორუფციული სტრატეგის შემუშავებაში და ახორციელებდა 2019-2020 წლების ეროვნული ანტიკორუფციული სამოქმედო გეგმით 2020 წლისათვის ნაკისრი ვალდებულებების შესრულებას.

სამინისტროს კვალიფიციური პერსონალით დაკომპლექტების მიზნით, უმაღლესი საგნმანათლებლო დაწესებულების კურსდამთავრებულთა მოზიდვის, მაღალკვალიფიციური პერსონალის მომზადების, მათი პროფესიული უნარ-ჩვევებისა და კარიერული განვითარების ხელშეწყობისათვის, შემუშავდა და დამტკიცდა „საქართველოს თავდაცვის სამინისტროში სტაჟირებისა და პრაქტიკის გავლის წესი“.

2020 წელს, კოდიფიკაციის/სტანდარტიზაციის სისტემის განვითარების მიმართულებით:

* თავდაცვის სამინისტროში თანამედროვე, ევროპული სტანდარტების დამკვიდრების განგრძობითობის უზრუნველსაყოფად შეიქმნა „სტანდარტიზაციისა და ხარისხის კონტროლის დეპარტამენტი“;
* NATO-საქართველოს არსებითი პაკეტის პროექტის ფარგლებში წარმატებით განხორციელდა ახალი პაკეტის „სტანდარტიზაციის მართვის და კოდიფიკაციის სისტემის“ ინიცირება. აღნიშნულის ფარგლებში შემუშავდა და დამტკიცდა 2021-2024 წლების სამოქმედო გეგმა.

**პირად შემადგენლობაზე ზრუნვა**

თავდაცვის სისტემის თითოეული მოსამსახურისა და მათი ოჯახის წევრებისთვის ღირსეული სოციალური პირობების შექმნა, 2020 წელსაც, თავდაცვის სამინისტროს ერთ-ერთ პრიორიტეტს წარმოადგენდა. 2020 წელი სამხედრო მოსამსახურეებზე ზრუნვის წლად გამოცხადდა და ამ მიმართულებით არაერთი ნაბიჯი გადაიდგა.

სახელფასო ანაზღაურების სისტემის გაუმჯობესებისათვის

* სამხედრო მოსამსახურეთა სახელფასო უზრუნველყოფა წოდების მიხედვით გაიზარდა 100-დან 500 ლარამდე.
* გაიზარდა თავდაცვის ძალების სამოქალაქო თანამდებობის პირთა თანამდებობრივი სარგო, მათ შორის დეფიციტური და დაბალანაზღაურებადი სამოქალაქო თანამდებობებისთვის.
* გაიზარდა დაჭრილი და დაშავებული მოსამსახურეების არსებული ყოველთვიური დანამატი (400-დან 800 ლარამდე). ასევე გაფართოვდა დანამატის მიმღებთა კატეგორია.

საცხოვრებელი პირობების გაუმჯობესების, ჯანმრთელობის დაცვისა და კეთილდღეობის გაზრდის მიმართულებით

* დაიწყო ახალი საბინაო პროექტი, რომლის ფარგლებშიც სამხედრო მოსამსახურეები შეძლებენ ბინის მიღებას სამინისტროს 50%-იანი თანადაფინანსებით, ხოლო დანარჩენ თანხაზე შეძლებენ ისარგებლონ შიდა უპროცენტო განვადებით. აქტიურად მიმდინარეობს სამშენებლო სამუშაოები.
* დაიწყო დაახლოებით 5 ათასამდე მოქმედი/ყოფილი სამხედროს და სხვა კატეგორიის პირებისთვის თავდაცვის სამინისტროს ბალანსზე არსებული ბინების საკუთრებაში გადაცემის პროცესი.
* განათლების ხელშეწყობის მიზნით, დაიწყო სამხედროებისა და მათი ოჯახის წევრების სწავლის საფასურის 50%-იანი თანადაფინანსება. აგრეთვე, დაწესდა მაღალი აკადემიური მოსწრების შემთხვევაში მინისტრის სტიპენდია.
* გაუმჯობესდა კვებითი უზრუნველყოფა. კვების რაციონი და კვების მენიუ გახდა უფრო მრავალფეროვანი, განახლდა შესაბამისი ინვენტარი.
* გაუმჯობესდა სადაზღვევო პაკეტი და სამედიცინო სერვისები.
* ჯარისკაცების სამხედრო ეკიპირების გაუმჯობესების მიზნით დაიწყო სრულიად ახალი სტანდარტების დამკვიდრება. თავდაცვის ძალების ისტორიაში პირველად ჯარი უზრუნველყოფილია უმაღლესი ხარისხის, ნატოს სტანდარტების ფეხსაცმლით და უნიფორმით. მაღალი ხარისხის სანივთე ქონება სამინისტროს შეუფერხებლად მიეწოდება.

დაჭრილ და დაშავებულ სამხედრო მოსამსახურეებზე ზრუნვის მიმართულებით

* შემუშავდა ტრანზიციის პროგრამა, რომლის მიზანია დაჭრილი და დაშავებული სამხედრო მოსამსახურეების დაბრუნება აქტიურ სამხედრო სამსახურში ან სამოქალაქო ცხოვრებაზე გადასვლა ღირსებისა და პატივის შენარჩუნებით.
* დაჭრილი სამხედროების რეაბილიტაციის თანამედროვე საშუალებების უზრუნველსაყოფად, მთავარი სტრატეგიული პარტნიორის აშშ-ის მხარდაჭერით, წეროვანში აშენდა და გაიხსნა რეგიონში სრულიად უპრეცენდენტო, მარო მაყაშვილის სახელობის სარეაბილიტაციო ცენტრი, რომელიც დაჭრილ სამხედრო მოსამსახურეებს ეხმარება როგორც ფსიქოლოგიურ და ფიზიკურ რეაბილიტაციაში, ასევე სპორტულ შეჯიბრებებში მონაწილეობისთვის მომზადებაში. ცენტრისთვის შესყიდულ იქნა ახალი სამედიცინო და დამხმარე სპორტული ინვენტარი, ელექტრო ეტლები.
* დაჭრილ და დაშავებულ სამხედრო მოსამსახურეებს და მათი ოჯახის წევრებს (156 პირი) ჩაუტარდა რეაბილიტაციის კურსი, შეზღუდული შესაძლებლობების მქონე პირთა სოციალური რეაბილიტაციის ცენტრსა და სამინისტროს შორის გაფორმდა 200 ათასი ლარის ღირებულების ყოველწლიურად განახლებადი ხელშეკრულება.
* გაიმართა აშშ-ის „საზღვაო ქვეითთა თამაშები“, სადაც 12-მა სამხედრო მოსამსახურემ მიიღო მონაწილეობა და მოპოვებულ იქნა 41 მედალი.

გენდერული თანასწორობის პოლიტიკის დახვეწის და ცნობიერების ამაღლების მიმართულებით

* დაიხვეწა სსიპ-დავით აღმაშენებლის სახელობის საქართველოს ეროვნული თავდაცვის აკადემიის საგანმანათლებლო პროგრამაში არსებული სასწავლო მოდული - „გენდერული თანასწორობა“ და  შემუშავდა ახალი სალექციო კურსი - „გენდერული მეინსტრიმინგი“;
* ეროვნული თავდაცვის აკადემიის კურსანტებთან ჩატარდა რვა ლექცია თემაზე - „გენდერული თანასწორობა“ და „გენდერული მეინსტრიმინგი;
* სამხედრო მოსამსახურეთა გადასროლისწინა მომზადების პროცესის ფარგლებში, ჩატარდა 8 ტრენინგი „გენდერული თანასწორობის“ და გაეროს უშიშროების საბჭოს რეზოლუციის - "ქალები, მშვიდობა და უსაფრთხოება“ შესახებ.

წვევამდელთა სისტემის გაუმჯობესების მიზნით, შემუშავდა განახლებული ხედვა სავალდებულო სამხედრო სამსახურთან დაკავშირებით, რომელიც გულისხმობს სავალდებულო სამხედრო სამსახურის ვადის შემცირებას, სრულფასოვანი სამხედრო სამსახურის გავლას და რეკრუტთათვის უკეთესი მატერიალურ-ტექნიკური და სოციალური დაცვის პირობების შეთავაზებას.

**ლოჯისტიკა და ინფრასტრუქტურის მოდერნიზაცია**

2020 წელს, ლოჯისტიკისა და ინფრასტრუქტურის განვითარება სამინისტროს კიდევ ერთი ძირითად პრიორიტეტს წარმოადგენდა. მშვიდობიანობის დროს ლოჯისტიკური შესაძლებლობების საომარ მოთხოვნებთან შესაბამისობაში მოყვანა მნიშვნელოვანი წინაპირობაა ეროვნული მდგრადობის ასამაღლებლად. აღნიშნიული კუთხით 2020 წელს გადაიდგა შემდეგი ნაბიჯები:

ჯარისკაცებისთვის თანამედროვე, ნატოს სტანდარტების შესაბამისი ინფრასტრუქტურის მოდერნიზაციის პროცესის წარმართვისათვის, 2019 წელთან შედარებით 4-ჯერ მეტი, 100 მილიონი ლარი გამოიყო.

2020 წელს რეაბილიტირდა 250-მდე ობიექტი და ეს პროცესი დღესაც გრძელდება.

ლოჯისტიკური მხარდაჭერის სისტემის გაუმჯებესებისთვის, მართვის ავტომატიზირებული სისტემის დანერგვის ფარგლებში, მიმდინარეობდა მუშაობა ლოჯისტიკურ მოდულზე, რომელიც მოიცავს მომარაგების ყველა კლასს.

განხორციელდა ღონისძიებები ვადაგასული და მოძველებული სამხედრო ინვენტარის ჩამოწერისა და უტილიზაციისათვის, ჩამოიწერა დიდი მოცულობის ვადაგასული საბრძოლო მასალა.

სამედიცინო შესაძლებლობების განვითარების მიმართულებით

* ჩამოყალიბდა სამედიცინო დანიშნულების ქვედანაყოფები დასავლეთში და აღმოსავლეთში, სულ 4 სტრუქტურული ერთეული.
* გაძლიერდა თავდაცვის ძალების სამედიცინო საშუალებები 24 ერთეული მაღალი გამავლობის სასწრაფო სამედიცინო მანქანით. ასევე, სარდლობებში შეიქმნა შესაბამისად აღჭურვილი ლაბორატორიები და გაუმჯობესდა მატერიალურ-ტექნიკური ბაზა;
* COVID-19 ვირუსის წინააღმდეგ ბრძოლაში თავდაცვის ძალები ჩართული იყო სხვადასხვა ღონისძიებებში. პოლიციასთან ერთად იმართებოდა 85 გამშვები პუნქტი. ჯარისკაცები და სამხედრო ექიმები მნიშვნელოვან მხარდამჭერ ფუნქციას ასრულებდნენ ეპიდსაწინააღმდეგო ღონისძიებებში.
* COVID-19 ვირუსის გავრცელების პრევენციისთვის ქვედანაყოფები უზრუნველყოფილ იქნენ საჭირო ფარმაცევტული პროდუქტებითა და სამედიცინო ქონებით. თავდაცვის სამინისტროს სამედიცინო დეპარტამენტის კოორდინაციით, უწყვეტად ხორციელდებოდა ეპიდსაწინააღმდეგო, სადეზინფექციო, სადეზინსექციო და სადერატიზაციო ღონისძიებები, რაც მნიშვნელოვან როლს თამაშობს ინფექციურ დაავადებათა გავრცელების პროფილაქტიკაში. გაძლიერდა თითოეული დანაყოფის სანიტარულ-ეპიდემიოლოგიური მდგომარეობის მონიტორინგი, ყოველდღიურად ხორციელდებოდა თანამშრომელთა და შენობებში შემსვლელთა თერმოკონტროლიც.
* სსიპ-გიორგი აბრამიშვილის სახელობის საქართველოს თავდაცვის სამინისტროს სამხედრო ჰოსპიტლის საკარანტინო ზონად გამოცხადების პარალელურად, თავდაცვის სამინისტროს ქვედანაყოფებში შეიქმნა დამატებითი სამედიცინო სივრცეები.
* სამხედრო ჰოსპიტალი უწყეტად უზრუნველყოფდა როგორც კორონავირუსული ინფექციის მქონე პირების მკურნალობას, ისე თანამშრომელთა და მათი ოჯახის წევრების PCR ტესტირებას.

**საერთაშორისო თანამშრომლობის გაძლიერება**

საქართველოს თავდაცვის სამინისტრო 2020 წელსაც განაგრძობდა ეფექტურ და შედეგზე ორიენტირებულ ორმხრივ და მრავალმხრივ თანამშრომლობას პარტნიორ ქვეყნებთან და ორგანიზაციებთან.

ჩრდილოატლანტიკური ხელშეკრულების ორგანიზაცია (NATO)

* 2020 წლის განმავლობაში ნატო-სა და ქართული მხარის აქტიური ჩართულობით წარიმართა ნატო-საქართველოს არსებითი პაკეტის განახლების პროცესი , რომელიც 2020 წლის დეკემბერში ნატო-ს საგარეო მინისტერიალის მიერ განახლებული არსებითი პაკეტის დამტკიცებით დასრულდა. განახლების პროცესის შედეგად, პაკეტს დაემატა 3 ახალი ინიციატივა და ამჟამად მოიცავს სულ 16 ინიციატივას. განახლებული SNGP არის უფრო მიზანმიმართული და თანმიმდევრული. ახალი პაკეტი უკეთ აკმაყოფილებს ქვეყნის წინაშე არსებულ მოთხოვნებსა და გამოწვევებს.
* ნატო-საქართველოს წვრთნებისა და შეფასების ერთობლივი ცენტრისა (JTEC) და ნატო-ს გაერთიანებული ძალების წვრთნების ცენტრის (JFTC) ერთობლივი მუშაობის შედეგად, ხელი მოეწერა „პარტნიორობის შეთანხმების” დოკუმენტს. ნატო-საქართველოს წვრთნისა და შეფასების ერთობლივი ცენტრი ჩამოყალიბდა ნატოსთან აფილირებულ ცენტრად;
* 2020 წლის ოქტომბერში ნატო-ს სამხედრო პოლიციის მრავალეროვნულ ბატალიონსა და საქართველოს თავდაცვის სამინისტროს შორის გაფორმებული შეთანხმების საფუძველზე, საქართველოს თავდაცვის სამინისტროს ნატო-ს სამხედრო პოლიციის მრავალეროვნული ბატალიონის პარტნიორის სტატუსი მიენიჭა.
* 2020 წლის განმავლობაში თავდაცვის საკითხებზე გაიმართა ნატო-საქართველოს კომისიის 9 (ცხრა) სხდომა (NATO-Georgia Commission-NGC).
* 2020 წლის დასაწყისში ეროვნულ დონეზე დამტკიცდა ყოველწლიური ეროვნული პროგრამის 2020 (ANP) ფარგლებში თავდაცვის სამინისტროს განახლებული ვალდებულებები. წლის განმავლობაში მიმდინარეობდა ANP-ს ფარგლებში აღებული ვალდებულებების განხორციელება. წლის ბოლოს ნატო-ს მხარეს წარედგინა აღნიშნული ვალდებულებების შესრულების ანგარიში, რის საფუძველზეც ნატო-ს მხარემ შეიმუშავა შეფასება.
* 2020 წელს დაიწყო დაგეგმვისა და მიმოხილვის პროცესის პარტნიორობის მიზნების (Planning and review Process Partnership Goals (PARP PGs) გადახედვის პროცესი. ამისთვის, მომზადდა დაგეგმვისა და მიმოხილვის პროცესის 2018-2020 წლის პარტნიორობის მიზნების (PG) განხორციელების მოკლე ანგარიში და განახლებული PG-ების სამუშაო ვერსია, რომელიც წარედგინა ნატო-ს მხარეს.
* ნატო-ს საერთაშორისო სამსახურის წარმომადგენლებთნ ერთად მიმდინარეობდა მუშაობა 2021-2022 წლის სამხედრო კომიტეტისა და საქართველოს სამუშაო გეგმის (MC+GEO Work Plan 2021-2022) შემუშავებაზე. აღნიშნული დოკუმენტი წარედგინა ალიანსს დასამტკიცებლად. ნატო-ს მხარესთან ერთად შემუშავდა სამხედრო სამუშაო გეგმის განხორციელების 2020 წლის ერთობლივი შეფასების ანგარიში, რომელიც 2021 წლის დასაწყისში დამტკიცდა.
* შავი ზღვის რეგიონის უსაფრთხოებისა და სტაბილურობის გაძლიერების მიზნით თავდაცვის სამინისტრო წლის განმავლობაში აქტიურად მონაწილეობდა ნატო-სთან სტრატეგიულ დისკუსიებში და შესაბამის უწყებებთან და ნატო-ს მხარესთან მჭიდრო კოორდინაციით პრაქტიკული თანამშრომლობის ფარგლებში ერთობლივად განსაზღვრულ კონკრეტულ ღონისძიებებს ახორციელებდა.
* ნატო-საქართველოს პროფესიული განვითარების პროგრამასთან (PDP) თანამშრომლობის ფარგლებში 2020 წლის განმავლობაში განხორციელდა 7 პროექტი: 2 პროექტი თავდაცვის ინსტიტუციური აღმშენებლობის სკოლაში (DIBS) და 5 კურსი სსიპ- კიბერუსაფრთხოების ბიუროს თანამშრომლების გადამზადებისთვის.
* 2020 წლის განმავლობაში ნატო-ს თავდაცვის განათლების განვითარების პროგრამის (NATO DEEP) ფარგლებში მიმდინარეობდა აქტიური თანამშრომლობა თავდაცვის საგანმანათლებლო დაწესებულებებთან. პროგრამის ფარგლებში მიმდინარეობდა მუშაობა ნატო-ს სტანდარტების შესაბამისად ქართველი სამხედროების CROSS FIT-ს მეთოდით ფიზიკური მომზადების მიმართულებით.
* 2020 წლის განმავლობაში პარტნიორობა მშვიდობისათვის პროგრამის (PfP) ფარგლებში ნატო-ს პარტნიორობის წვრთნისა და განათლების ცენტრის (PTEC) - საჩხერის სამთო მომზადების სკოლაში განხორციელდა სამთო მომზადების „ზამთრის საბაზისო კურსი“ და „მაღალი მთის ჯგუფის უფროსის“ კურსი.
* 2020 წლის განმავლობაში ნატო-სთან ინდივიდუალური პარტნიორობისა და თანამშრომლობის პროგრამით (IPCP) გათვალისწინებული იყო 137 ღონისძიება. COVID-19 პანდემიის შედეგად 137 ღონისძიებიდან ჩატარდა 36 ღონისძიება (მათ შორის 7 დისტანციური სწავლების მეთოდით), რომელშიც მონაწილეობა მიიღო 49 მონაწილემ.
* 2020 წელს თავდაცვის ძალების შესაბამისი ქვედანაყოფები აგრძელებდნენ მონაწილეობას ნატოს მტკიცე მხარდაჭერის მისიაში (RSM).
* თავდაცვის ძალების ერთი ქვეითი ასეული აგრძელებს მონაწილეობას ნატო-ს საპასუხო ძალებში (NRF). ამ ეტაპზე ნატო-ს საპასუხო ძალების 2019-2021 წწ. შემადგენლობაშია თავდაცვის ძალების აღმოსავლეთ სარდლობის პირველი ბრიგადის 12-ე ბატალიონის მესამე „C“ ასეული.
* 2020 წლის 13 თებერვალს საქართველოში სამუშაო ვიზიტით ნატო-ს გაერთიანებული ძალების სასწავლო ცენტრისა (JFTC) და ნატო-ს ტრანსფორმაციის გაერთიანებული სარდლობის (ACT) წარმომადგენლები იმყოფებოდნენ. ვიზიტის მიზანს ნატო-საქართველოს წვრთნებისა და შეფასების ერთობლივ ცენტრსა (JTEC) და ნატო-ს გაერთიანებული ძალების სასწავლო ცენტრს (JFTC) შორის მენტორობიდან პარტნიორობაზე გადასვლისა და 2022 წელს დაგეგმილი ნატო-საქართველოს მესამე სწავლების ორგანიზებასთან დაკავშირებული საკითხების განხილვა წარმოადგენდა.
* 2020 წლის 4 მარტს თავდაცვის სამინისტრომ ნატო-ს მოკავშირეთა გაერთიანებული ძალების სარდალს გენერალ ერჰარდ ბიულერს უმასპინძლა. ვიზიტის ფარგლებში მხარეებმა თავდაცვის სფეროში მიმდინარე რეფორმები, ნატო-საქართველოს თანამშრომლობის მექანიზმების წარმატებით განხორციელება, სამომავლო გეგმები და საქართველოს ნატო-ში გაწევრიანების მისწრაფებები განიხილეს.
* 2020 წლის 1 სექტემბერს თავდაცვის სამინისტროში ვიზიტით ნატო-ს სახმელეთო სარდლობის მეთაური გენერალ-ლეიტენანტი როჯერ კლუტიე იმყოფებოდა. ვიზიტის ფარგლებში მხარეებმა თავდაცვის სფეროში ნატო-ს მხარდაჭერით მიმდინარე პროგრამები და სამხედრო სწავლებები განიხილეს, რომელიც საქართველოს თავდაცვისუნარიანობას კიდევ უფრო აძლიერებს და საქართველოს ალიანსში გაწევრიანებას უწყობს ხელს.
* 2020 წლის 22 სექტემბერს საქართველოში ოფიციალური ვიზიტით ევროპაში მოკავშირეთა ძალების უმარლესი სარდალი გენერალი ტოდ ვოლტერსი იმყოფებოდა. შეხვედრაზე ყურადღება გამახვილდა საერთაშორისო უსაფრთხოების უზრუნველყოფაში საქართველოს როლზე, ასევე, საქართველოში ჩატარებულ და დაგეგმილ საერთაშორისო სამხედრო სწავლებების მნიშვნელობაზე. მხარეებმა რეგიონული უსაფრთხოების კუთხით არსებულ გამოწვევებსა და შავი ზღვის უსაფრთხოების არქიტექტურაში საქართველოს როლზეც ისაუბრეს.

ორმხრივი თანამშრომლობა

ორმხრივი თანამშრომლობა თავდაცვის სფეროში 2020 წელსაც აქტიურად მიმდინარეობდა. თავდაცვის სამინისტრო ორმხრივ ურთიერთობებს ახორციელებდა 25 ქვეყანასთან. პარტნიორ ქვეყნებთან თანამშრომლობის გაღრმავების მიზნით, პანდემიის მიუხედავად, შედგა რამდენიმე სტრატეგიული მნიშვნელობის ვიზიტი და შეხვედრა, ჩატარდა სხვადასხვა ღონისძიებები:

* წარმატებით განხორციელდა აშშ-ის თავდაცვის დეპარტამენტსა და საქართველოს თავდაცვის სამინისტროს შორის უსაფრთხოების სფეროში გაფორმებული თანამშრომლობის 2019-2022 წლების ხელშეკრულებით 2020 წლისთვის გათვალისწინებული აქტივობები;
* აშშ-ის საგარეო სამხედრო დაფინანსების ფარგლებში, 2017-2020 წლებში, გამოყოფილი თანხების და სხვა საგრანტო დახმარების სრულად ათვისების მიზნით, 2020 წელს გაფორმდა 17 ხელშეკრულება, რომლის საერთო ღირებულებამ შეადგინა დაახლოებით 114,5 მილიონი აშშ დოლარი;
* კოვიდპანდემიის მიუხედავად წარმატებით ჩატარდა აშშ - საქართველოს მრავალეროვნული სწავლება „ღირსეული პარტნიორი 2020“;
* საქართველოს თავდაცვის ძალების 159-მა სამხედრო მოსამსახურემ მონაწილეობა მიიღო 2020 წლის ივლის-აგვისტოში გერმანიაში განხორციელებულ სწავლებაში -„Saber Junction 20“;
* საქართველოს თავდაცვის ძალების 154-მა სამხედრო მოსამსახურემ მონაწილეობა მიიღო 2020 წლის იანვარ-თებერვალში გერმანიაში განხორციელებულ სწავლებაში -“Combined Resolve XIII”;
* საქართველოში წარმატებით ჩატარდა აშშ-საქართველოს გაერთიანებული ერთობლივი წვრთნები (Joint Combined Exercise Training);
* გაღრმავდა ორმხრივი ურთიერთობები დიდ ბრიტანეთთან, საფრანგეთთან, გერმანიასთან, ბალტიისა და სკანდინავიის და შავი ზღვის რეგიონის ქვეყნებთან. 2020 წელს გაფორმდა 34 საერთაშორისო შეთანხმება;
* საქართველოს თავდაცვის ძალებმა "საქართველოს მთავრობასა და თურქეთის რესპუბლიკის მთავრობას შორის სამხედრო ფინანსურ სფეროში თანამშრომლობის შეთანხმების" ფარგლებში, თურქეთის რესპუბლიკის მიერ 2015-2017 წლებში გამოყოფილი თანხით, უმსხვილესი თურქული კომპანიების - Hidromek-ისა და BMC-სგან 12 ერთეული მრავალფუნქციური, დაჯავშნული ექსკავატორ-დამტვირთავი (Backhoe loader) და 35 ავტობუსი (BMC-ს მარკის Neocity-ის ტიპის მოდელი) შეიძინა.
* შედგა საქართველოს თავდაცვის მინისტრის ოფიციალური ვიზიტი აზერბაიჯანსა და სომხეთის რესპუბლიკაში, მინისტრი ასევე დაესწრო მიუნხენის უსაფრთხოების კონფერენციას;
* საქართველოში ოფიციალური ვიზიტით იმყოფებოდნენ უკრაინისა და უნგრეთის თავდაცვის მინისტრები;
* წარმატებით განხორციელდა ევროკავშირთან ასოცირების შეთანხმებითა და ასოცირების დღის წესრიგის საფუძველზე 2020 წლის „ევროკავშირში ინტეგრაციის ეროვნული სამოქმედო გეგმით“ აღებული ვალდებულებების შესრულება და 2021 წლისათვის თავდაცვის სამინისტროს ახალი ვალდებულებების განსაზღვრა;
* 2020 წელს გაგრძელდა მჭირდო თანამშრომლობა ევროკავშირთან (EU) ერთიანი უსაფრთხოებისა და თავდაცვის პოლიტიკის (CSDP), ასევე ევროკავშირის ინიციატივებსა და პროგრამებში (SAFE, EPF, PESCO,TAIEX, EU deliverables, EU-HYBNET და ა.შ.) მონაწილეობის მიმართულებით, როგორც ორმხრივ, ასევე აღმოსავლეთ პარტნიორობის ფორმატების ფარგლებში;
* 2020 წელს გაგრძელდა ევროპულ მხარესთან აქტიური კონსულტაციები ევროპული თავდაცვის სააგენტოსთან (EDA) და ევროპის კიბერუსაფრთხოების სააგენტოებთან (EN
* შეთანხმებების გაფორმებისა და თანამშრომლობის დაწყების მიზნით;
* 2020 წლის განმავლობაში გაგრძელდა საქართველოს თავდაცვის ძალების წარმატებული მონაწილეობა ცენტრალური აფრიკის რესპუბლიკასა და მალიში ევროკავშირის საწვრთნელ მისიებში (EUTM RCA და EUTM MALI);
* გაგრძელდა ინტენსიური თანამშრომლობა ევროკავშირის მონიტორინგის მისიასთან (EUMM), 2008-2010 წლებში გაფორმებული ურთიერთგაგების დოკუმენტების ფარგლებში, მისიის მანდატის ეფექტურად განხორციელების ხელშეწყობის მიზნით;
* აღებული ვალდებულებების შესრულებისა და მშვიდობის, ნდობისა და უსაფრთხოების განმტკიცების ხელშეწყობის მიზნით, 2020 წელს მიმდინარეობდა თანამშრომლობა გლობალურ და რეგიონულ საერთაშორისო ორგანიზაციებთან და პლატფორმებთან, როგორიცაა: გაერო (UN), ეუთო (OSCE), წითელი ჯვრის საერთაშორისო კომიტეტი (ICRC) და სამხრეთ-აღმოსავლეთ ევროპის თავდაცვის მინისტერიალი (SEDM).